Wùszend und kund sige allermencklichen mit diszem brief, ✳ das nachdem und ein wirdig gotzhus Kùngszfeldenn
allen winzechenden zuͦ Gebistorf hat und zuͦ stat, ✳ sind doch etlich sonderlich raͤbacker ✳ in̄ dem selben raͤbberg
gelegen̄, ✳ von welchen dan̄ der wintzechenden ✳ allein einem loblichen̄ spital zuͦ Baden̄ zuͦstat und gehoͤrt.
so dan sind aber etlich raͤbacker an gemeltem raͤbberg gelegen̄, ✳ von welchen dan̄ der winzechenden theilig
ist: ✳ namlich ein theil ✳ dem gedachten gotzhus Kùngszfelden̄ ✳ und ein theil dem gemelten̄ spital zuͦ Baden.
semliche theilung dan̄ biszhar nach nie zuͦ lùterung komen̄ ✳ und worumb diszer zechenden allein von etlichen̄
raͤbackern̄ ✳ us des gemelten gotzhuszes zechenden gange ✳ und einem spital zuͦ Baden gehoͤre, ✳ die wil er doch sust
kein winzechenden zuͦ Gebistorf habe, ✳ us welchem dan̄ in̄ kùnftigen wol ein groszer span̄ und zweytracht entspringen und erwachszen moͤchte, ✳ so dem nit fùrkomnusz bescheche. ✳ uff semlichs sind von beden theilen̄ ✳ des zuͦ
guͦter lùterung beruͦft ✳ die erbern Heinrich Meyer ✳ und Hans Hinderman ✳ zuͦ Gebistorf, ✳ Heinrich ✳ ùnd Uͦrich
Senffer von Ruͦsz, ✳ als die ✳ so hiernàch zewùszend, ✳ wie das an sy von irn vordern komen̄ und biszhar gebrucht
und diszer zechenden geben ist, ✳ und daruf by irn̄ geschwornen eyden̄ ✳ ein mùndig glichfoͤrmiger worten̄, ✳ keinen
theil zelieb noch zeleid ✳ geredt, geseit ✳ ein semliche lùterung und entscheid geben̄, wie nachstat. dem ist also ✳ namlich und des ersten̄: ✳ als dan der zechenden von etlichen raͦbackern̄, ✳ nachgemelt, ✳ us des genanten gotzhuszes Kungszfelden zechenden ✳ einem spital zuͦ Baden̄ gange und ghoͤre, ✳ sige die ursach, ✳ das ein spital zuͦ Baden̄ mit etlichen hoͤffen zuͤ Byrmistorf ✳ ( ✳ inhalt ir briefen und urberroͤdlen ✳ ) ✳ theilung in der selben zechenden habe. ✳ so gehoͤ¬
rend die selben nachbemelten raͤbacker oder wingarten̄ ✳ in den zechenden der selben̄ hoͤffen̄ ✳ und sigend ouch ✳ theilung der
selben̄. ✳ zuͦ dem andern̄: ✳ so sigend disz die wingarten̄, ✳ namlichen so liggend zwo juchartan ein andern̄ ✳ und buwt
jetzmals die ein juchart Jacob Grym zuͦ Gebistorf, ✳ die stost unden an fuͦszweg, der gen Birmistorf gat, ✳ und oben an
Hans Wolfen wingarten̄ ✳ und zuͦ einer siten and Stein Mury, ✳ die ander juchart, dar nebent an deren gelegen̄, ✳ buwt
jetz ✳ obgemelter Hans Hinderman ✳ und mit im̄ Jacob Wygicker von Mùlinen̄, ✳ die selb stost nebend an den weg, ✳ der
ind trotten gat, ✳ oben an Hans Omen wingarten̄ ✳ und undenfùr ouch an den weg, ✳ der gen Byrmistorf gat. ✳ disze zwo
jetzgemelten jucharten̄ gebend dem spital zuͦ Baden ✳ den zechenden allein̄ ✳ und hat ein gotzhusz Kungszfelden gantz
und gar kein theil daran̄. ✳ so dan aber, ✳ so liggend ✳ anderthalb juchart ✳ in gemeltem raͦbberg, ✳ ouch nebend und an
einander, ✳ darvon ist der zechenden theilig, ✳ und die selb theilung biszhar alwegen̄ also gebrucht und beschechen̄, ✳
namlich ✳ wan̄ ein gotzhus Kùngszfelden zechen masz nimpt, ✳ so nimpt demnach ✳ der spital acht masz ✳ und
als fùr und fùr bisz uf das letst zetheilen̄. ✳ und hat jetzmals die ein juchart ✳ Hans Lin̄mager zuͦ Gebistorff, ✳ sost
einer sitten̄ an̄ Stetfeldhag ✳ und oben and Egerten̄ ✳ und unden an̄ Hans Bachly, ✳ die halb juchart ✳ diszer theilūg
hat jetz obgemelter Heinrich Meyer, undervogt zuͦ Gebistorf, ✳ sost oben and egerten̄ ✳ und unden an Hans Babpst, ✳ nebenthalb and Steinmùry ✳ und ist enmitten darin̄ ein guͦter brun̄. ✳ und nach semlicher erlùternn̄g obgemelter personen̄ ✳ warend beid theil des wolbenuͦgig und begerten̄ hinfùr darby zu beliben̄, ✳ doch mit vorbehaltnusz, ✳ ob in kùnftigem
ùber kurz oder lang etlich schrift ✳ oder lùt erfunden wurden̄, ✳ die beszere lùterung ✳ gebend, ✳ alldan so sol disze gschrift und lùtern̄g
den selben keinen schaden bringen noch geberen̄, ✳ sonders der billikeit nach ✳ abermals gehandlet werden̄. ✳ und des alles zuͦ
warem, vesten urkund, ✳ so sind diszer zedlen̄ ✳ zwen glichfoͤrmig von wort zuͦ wort lutend ✳ geschriben̄, ✳ mitsametfuͦglichen
zeichen usz ein andern geschniten̄ und jedem theil einer geben̄, ✳ und beschechen̄ ✳ uf mitwuchen vorm balmtag,
der jarn des herren gezalt ✳ fùnffzechenhundert ✳ zwentzig und sechs jar ✳ in binsin der erszamen̄,
fromen̄, wyszen Benedict Mattsteters, hofmeister ✳ zuͦ Kungszfelden, ✳ und Hanszen
Jacob
Kaltweters, ✳ spital meisters
zuͦ Baden̄. ✳